‘Veiligheid by polisiestasies moet ŉ prioriteit wees’Genl. Khehla Sithole, nasionale polisiekommissaris (Foto: Phando Jikelo/African News Agency/ANA) Genl. Khehla Sithole, nasionale polisiekommissaris, het Woensdag aan LP’s gesê daar is strategieë om veiligheid by polisiestasies te prioritiseer, maar daar is steeds uitdagings. Hy het gesê van die polisiestasies moet heeltemal herontwerp word, aangesien die polisiebeamptes kwesbaar is. Van die persele word egter gehuur en dit is ŉ hindernis om veiligheidsmaatreëls te verhoog by die betrokke polisiestasies. Sithole het die parlementêre komitee oor polisie toegespreek oor die sterftes vroeër vanjaar by Engcobo-polisiestasie waar vyf polisiebeamptes en ŉ afgetrede soldaat doodgeskiet is. Hy het ook inligting verskaf oor die tegnologiestrategie wat kringtelevisiekameras vir polisiestasies betref en ook die situasie by Mamelodi Wes-polisiestasie waar polisiebeamptes vroeër vandeesmaand na bewering die saak van ŉ vermiste kind, Katlego Joja (10), verkeerd hanteer het. Joja se liggaam is ŉ paar dae later gevind nadat haar ouers weggewys is by die polisiestasie toe hulle haar as vermis wou aanmeld. “Een van die uitdagings, wat interessant is, is dat ek nog nie ŉ kantoor het sedert ek ŉ polisiekommissaris geword het nie. Ek wag nog om by Telkom Towers in te trek, maar sedert my aanstelling het ek al vyf datums gekry,” het Sithole gesê. “Ek het aanvanklik gehoor die kantoor sal in Januarie gereed wees, toe Februarie, April en toe Mei. Ek het twee weke gelede by die kantoor ingetrek, maar het intussen ŉ skrywe ontvang dat hulle nie die risiko wil aanvaar omdat ek voortydig ingetrek het nie. Ek werk nou onder die bome en moet misdaad bekamp van onder ŉ boom. Ek dink dit is uitdagings.” Hy het ook aan LP’s gesê strategieë word hersien wat veiligheidsverbeterings by polisiestasies landswyd betref. Hy het gesê die polisie was in gesprek met die gemeenskap van Engcobo en die minister van polisie was ook by die gesprekke betrokke. LP’s het ook gehoor die Mancoba Seven Angels-kerk, waar die Engcobo-verdagtes weggekruip het, is intussen toegemaak en die ondersoek duur voort. ŉ Taakspan van die polisie het sewe verdagtes doodgeskiet tydens ŉ oor-en-weer-skietery. Minstens 10 ander verdagtes is ook in hegtenis geneem. Volgens die polisie is veiligheidsopgraderings reeds by die stasie ingestel en dit is uit die polisie se begroting gedoen, omdat die departement van openbare werke te lank sou sloer.